Document ID: 31976R1508

NEUVOSTON ASETUS (ETY) N:o 1508/76,
annettu 24 päivänä kesäkuuta 1976,
Tunisiasta peräisin olevan oliiviöljyn tuonnista
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 ja 113 artiklan,
ottaa huomioon komission ehdotuksen,
ottaa huomioon parlamentin lausunnon(1),
sekä katsoo, että
Euroopan talousyhteisön ja Tunisian tasavallan välinen yhteistyösopimus sekä välivaiheen sopimus(2), jonka tarkoituksena on saattaa tietyt yhteistyösopimuksen tavaroiden kauppaa koskevat säännökset voimaan ennakolta, allekirjoitettiin 25 päivänä huhtikuuta 1976,
yhteistyösopimuksen 16 ja 17 artiklassa sekä liitteessä B ja välivaiheen sopimuksen 9 ja 10 artiklassa sekä liitteessä B määrätään yhteisen tullitariffin alanimikkeeseen 15.07 A kuuluvan, kokonaan Tunisiassa tuotetun ja suoraan tästä maasta yhteisöön kuljetettavan oliiviöljyn tuontia koskevasta erityisjärjestelystä; tämän järjestelyn täytäntöönpano edellyttää soveltamissääntöjen antamista, erityisesti alanimikkeeseen 15.07 A II kuuluvan öljyn osalta,
alanimikkeeseen 15.07 A II kuuluvan öljyn osalta ja sillä edellytyksellä, että Tunisia kantaa erityistä vientimaksua, mainitussa erityisjärjestelyssä määrätään tähän öljyyn sovellettavaan tuontimaksuun tehtävästä kiinteämääräisestä vähennyksestä, joka on 0,50 laskentayksikköä 100 kilogrammalta, sekä samaan maksuun tehtävästä alennuksesta, joka on erityisen vientimaksun määrän suuruinen, mutta kuitenkin enintään:
- 10 laskentayksikköä 100 kilogrammalta yhteistyösopimuksen 16 artiklan 1 kohdan b alakohdassa tai välivaiheen sopimuksen 9 artiklan 1 kohdan b alakohdassa määrättynä alennuksena,
- 10 laskentayksikköä 100 kilogrammalta yhteistyösopimuksen tai välivaiheen sopimuksen liitteessä B määrättynä lisämääränä, ja
olisi säädettävä, että erityisen vientimaksun olisi yhteistyösopimuksen ja välivaiheen sopimuksen mukaisesti heijastuttava öljyn hintaan yhteisöön tuotaessa; kyseisen järjestelyn moitteettoman soveltamisen takaamiseksi olisi toteutettava tarvittavat toimenpiteet, jotta erityinen vientimaksu maksetaan viimeistään öljyn tuontihetkellä,
ON ANTANUT TÄMÄN ASETUKSEN:
1 artikla
Jos Tunisia soveltaa yhteisen tullitariffin alanimikkeeseen 15.07 A II kuuluvaan, kokonaan Tunisiassa tuotettuun ja suoraan tästä maasta yhteisöön kuljetettavaan puhdistamattomaan oliiviöljyyn erityistä vientimaksua, tämän öljyn tuontiin yhteisössä sovellettava maksu on rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(3), sellaisena kuin se on viimeksi muutettuna asetuksella (ETY) N:o 1707/73(4), 13 artiklan mukaisesti laskettu tuontimaksu, josta on vähennetty:
a) 0,50 laskentayksikköä 100 kilogrammalta;
b) Tunisian tästä öljystä kantaman erityisen vientimaksun suuruinen määrä, joka on kuitenkin enintään 10 laskentayksikköä 100 kilogrammalta ja johon lisätään 31 päivään lokakuuta 1977 saakka 10 laskentayksikköä 100 kilogrammalta.
2 artikla
Edellä 1 artiklassa säädettyä järjestelyä on sovellettava kaikkeen sellaiseen tuontiin, josta tuoja esittää oliiviöljyn tuonnin yhteydessä todisteen siitä, että mainitussa artiklassa tarkoitettu erityinen vientimaksu on heijastunut tuontihintaan.
3 artikla
Jos Tunisia ei sovella erityistä vientimaksua, 1 artiklassa määritellyn öljyn tuonnista yhteisössä kannettava maksu on asetuksen N:o 136/66/ETY 13 artiklan mukaisesti laskettu tuontimaksu, josta on vähennetty 0,50 laskentayksikköä 100 kilogrammalta.
4 artikla
Rajoittamatta asetuksen N:o 136/66/ETY 14 artiklan mukaisesti määritetyn tuontimaksun muuttuvan maksuosan kantamista, mainitun tuontimaksun kiinteää maksuosaa ei kanneta tuotaessa yhteisöön yhteisen tullitariffin alanimikkeeseen 15.07 A I kuuluvaa puhdistettua oliiviöljyä, joka on tuotettu kokonaan Tunisiassa ja kuljetettu suoraan tästä maasta yhteisöön.
5 artikla
Komissio vahvistaa 4 artiklassa tarkoitetun tuontimaksun.
6 artikla
Yksityiskohtaiset säännöt tämän asetuksen ja erityisesti sen 2 artiklan soveltamisesta annetaan asetuksen N:o 136/66/ETY 38 artiklassa säädettyä menettelyä noudattaen.
7 artikla
Kumotaan Tunisiasta peräisin olevan oliiviöljyn tuonnista 22 päivänä heinäkuuta 1974 annettu neuvoston asetus (ETY) N:o 1912/74(5).
8 artikla
Tässä asetuksessa säädettyä järjestelyä sovelletaan Euroopan talousyhteisön ja Tunisian tasavallan välisen välivaiheen sopimuksen voimaantulosta alkaen.
9 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä kesäkuuta 1976.

Labels: 2
17
18
15